РЕГЛАМЕНТ (ЕО) № 1050/2009 НА КОМИСИЯТА
от 28 октомври 2009 година
за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от азоксистробин, ацетамиприд, кломазон, цифлуфенамид, емамектин бензоат, фамоксадон, фенбутакалаен оксид, флуфеноксурон, флуопиколид, индоксакарб, йоксинил, мепанипирим, протиоконазол, пиридалил, тиаклоприд и трифлоксистробин във и върху определени продукти
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1 от него,
като има предвид, че:
(1)
Максимално допустимите граници на остатъчни вещества (МДГОВ) за азоксистробин, ацетамиприд, фамоксадон, фенбутакалаен оксид, индоксакарб, йоксинил, мепанипирим, тиаклоприд и трифлоксистробин са установени в приложения II и III към Регламент (ЕО) № 396/2005. МДГОВ за кломазон, цифлуфенамид, флуфеноксурон, флуопиколид и протиоконазол са установени в приложение III към Регламент (ЕО) № 396/2005. За емамектин бензоат и пиридалил няма конкретно установени МДГОВ и те не са включени в приложение IV към Регламент (ЕО) № 396/2005.
(2)
В контекста на процедура в съответствие с Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2) за разрешението за използване на продукт за растителна защита, който съдържа активното вещество азоксистробин, върху листа от цвекло и броколи бе подадено заявление съгласно член 6, параграф 1 от Регламент (ЕО) № 396/2005 за модифициране на съществуващите МДГОВ.
(3)
По отношение на ацетамиприд бе подадено такова заявление за използването му върху кресон, спанак и подправки с изключение на магданоз. По отношение на кломазон бе подадено такова заявление за използването му върху подправки. По отношение на цифлуфенамид бе подадено такова заявление за използването му върху овес. С оглед на последното заявление е налице необходимост и от модифициране на съществуващите МДГОВ за продукти от животински произход, тъй като това житно растение се използва като фураж. По отношение на емамектин бензоат бе подадено такова заявление за използването му върху ябълкови плодове, праскови и нектарини, трапезно и винено грозде, ягоди, домати, патладжани, чушки, тиквени растения (с ядивна и неядивна кора), карфиол, броколи, главесто зеле, маруля и други салатни растения, ескариол, подправки, зелен боб (със или без шушулка), грах с шушулка и артишок. По отношение на фамоксадон бе подадено такова заявление за използването му върху цветове за билков чай. По отношение на фенбутакалаен оксид бе подадено такова заявление за използването му върху домати. По отношение на индоксакарб бе подадено такова заявление за използването му върху малки и ягодоподобни плодове, с изключение на цариградско и френско грозде. По отношение на йоксинил бе подадено такова заявление за използването му върху ръж и тритикале. С оглед на последното заявление е налице необходимост и от модифициране на съществуващите МДГОВ за месо, черен дроб, бъбреци и мас от едър рогат добитък, овце и кози, тъй като посочените житни растения се използват за фураж на тези животни. По отношение на мепанипирим бе подадено такова заявление за използването му върху тиквички. По отношение на протиоконазол бе подадено такова заявление за използването му върху главесто и брюкселско зеле. По отношение на пиридалил бе подадено такова заявление за използването му върху домати, патладжани, чушки, тиквени растения (с неядивна кора), маруля и памуково семе. По отношение на тиаклоприд бе подадено такова заявление за използването му върху праз и зелен лук. По отношение на трифлоксистробин бе подадено такова заявление за използването му върху главесто зеле, целина, боровинки, маруля, подправки, ескариол и брюкселско зеле.
(4)
В съответствие с член 6, параграф 2 от Регламент (ЕО) № 396/2005 бяха подадени заявления за използването на флуфеноксурон върху чай, флуопиколид - върху чушки и трифлоксистробин - върху пасион фрут. Разрешението за използване на флуфеноксурон върху чаени храсти в Япония води до по-високи стойности на остатъчните вещества, отколкото МДГОВ, посочени в приложение III. За да се избегнат пречките пред търговията при вноса на японски чай, се налага определянето на по-високи МДГОВ. Разрешението за използване на флуопиколид върху пиперени насаждения в САЩ води до по-високи стойности на остатъчните вещества, отколкото МДГОВ, посочени в приложение III. За да се избегнат пречките пред търговията при вноса на американски чушки, се налага определянето на по-високи МДГОВ. Разрешението за използване на трифлоксистробин върху пасион фрут в Кения води до по-високи стойности на остатъчните вещества, отколкото МДГОВ, посочени в приложение III. За да се избегнат пречките пред търговията при вноса на кенийски пасион фрут, се налага определянето на по-високи МДГОВ.
(5)
В съответствие с член 8 от Регламент (ЕО) № 396/2005 посочените заявления бяха оценени от съответните държави-членки и докладите за оценка бяха изпратени на Комисията.
(6)
Европейският орган за безопасност на храните (наричан по-нататък „органът“) направи оценка на заявленията и на докладите за оценка, като обърна специално внимание на рисковете за потребителите, а където е подходящо - за животните, и даде обосновано становище относно предложените МДГОВ (3). Той изпрати становищата си до Комисията и до държавите-членки, като ги направи и обществено достъпни.
(7)
В своите обосновани становища органът стигна до заключението, че са спазени всички изисквания по отношение на данните и че поисканите от заявителите изменения на МДГОВ са приемливи от гледна точка на безопасността на потребителите, което се основава на оценка на експозицията на потребителите от 27 конкретни европейски групи потребители. Той взе предвид най-новата информация относно токсикологичните свойства на веществата. Нито дългогодишната експозиция на посочените вещества чрез консумация на всички хранителни стоки, които биха могли да съдържат посочените вещества, нито краткотрайната експозиция, дължаща се на прекомерна консумация на съответните култури показаха, че има риск от превишаване на допустимата дневна доза (ДДД) или пределната препоръчителна доза (ППД). В случаите, в които органът е препоръчал две МДГОВ за една и съща комбинация пестицид-продукт като две различни „възможности за управление на риска“, Комисията винаги е избирала по-ниската МДГОВ в съответствие със съображение 5 от Регламент (ЕО) № 396/2005. В случая на флуфеноксурона и чая, допълнителна информация, предоставена от Франция, относно регистрираните употреби, позволи да се заключи, че новите МДГОВ не водят до хроничен риск за здравето.
(8)
Предвид обоснованите становища на органа и като се вземат под внимание факторите, свързани с разглеждания въпрос, заявените модификации на МДГОВ отговарят на изискванията на член 14, параграф 2 от Регламент (ЕО) № 396/2005.
(9)
Поради тази причина Регламент (ЕО) № 396/2005 следва да бъде съответно изменен.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение от страна на Европейския парламент и Съвета,
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕО) № 396/2005 се изменят в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 октомври 2009 година.